അമരീന്ദറിന്റെ മതേതര യോഗ്യത ചോദ്യംചെയ്ത് ഹരീഷ് റാവത്ത് ഡെറാഡൂണ്: അമിത് ഷായെപ്പോലുള്ള ബിജെപി നേതാക്കളുമായുള്ള അടുപ്പം അമരീന്ദര് സിംഗിന്റെ മതേതര യോഗ്യതയ്ക്കു നേരേ ചോദ്യമുയര്ത്തുന്നതാണെന്നു പഞ്ചാബിന്റെ ചുമതലയുള്ള എഐസിസി ജനറല് സെക്രട്ടറി ഹരീഷ് റാവത്ത്. അമരീന്ദര് കോണ്ഗ്രസില് ഉറച്ചുനിന്നു ജനാധിപത്യത്തെ രക്ഷിക്കണമെന്ന് റാവത്ത് പറഞ്ഞു. പഞ്ചാബ് മുഖ്യമന്ത്രിസ്ഥാനത്തുനിന്ന് അപമാനിതനായി രാജിവച്ചു പോകേണ്ടി വന്ന അമരീന്ദര് സിംഗ് ബുധനാഴ്ച കേന്ദ്ര ആഭ്യന്തര മന്ത്രി അമിത് ഷായുമായി കൂടിക്കാഴ്ച നടത്തിയിരുന്നു. കാര്ഷികനിയമത്തിനെതിരേ സമരം ചെയ്യുന്ന കര്ഷകരുടെ പ്രശ്നങ്ങളാണു സംസാരിച്ചതെന്ന് അമരീന്ദര് വ്യക്തമാക്കിയിരുന്നു. കോണ്ഗ്രസ് വിടുമെന്നും ബിജെപിയിലേക്കില്ലെന്നും വ്യാഴാഴ്ച അമരീന്ദര് പ്രഖ്യാപിച്ചിരുന്നു. തെരഞ്ഞെടുപ്പു വാഗ്ദാനങ്ങള് പാലിക്കുന്നതില് അമരീന്ദര് പരാജയപ്പെട്ടുവെന്നു റാവത്ത് കുറ്റപ്പെടുത്തി. മന്ത്രിമാരുടെയും എംഎല്എമാരുടെയും ഉള്പ്പെടെ ആരുടെയും ഉപദേശം സ്വീകരിക്കില്ലെന്ന പിടിവാശിയായിരുന്നു അമരീന്ദറിന്. ഇദ്ദേഹത്തിന്റെ പ്രവര്ത്തനത്തില് ഭൂരിഭാഗം കോണ്ഗ്രസ് എംഎല്എമാര്ക്കും അതൃപ്തിയുണ്ട്. അമരീന്ദറിനെ മാറ്റണമെന്ന് എംഎല്എമാരില് പലരും ആവശ്യപ്പെട്ടിരുന്നു. കോണ്ഗ്രസ് എക്കാലവും അമരീന്ദറിന് ബഹുമാനം നല്കിയിരുന്നു. അദ്ദേഹം മൂന്നു തവണ പഞ്ചാബ് പിസിസി അധ്യക്ഷനും രണ്ടു തവണ മുഖ്യമന്ത്രിയുമായി. ഇതാണോ അവഹേളനം? റാവത്ത് ചോദിച്ചു.